הליגה הלאומית שינתה את פניה במרוצת השנים האחרונות. מכזו שמלאה בשמות מוכרים, חלקם שחקנים נוצצים וחלקם מנוסים או ותיקים, היא הפכה לבמה הטובה ביותר עבור כדורגלנים צעירים שסיימו גילאי נוער ומשתמשים בה כמקפצה לליגת העל.
כך למשל הצליחו להגיע לצמרת הכדורגל הישראלי שחקנים שכיום נחשבים למובילים אבל את הפריצה סיפקו בימי שישי אחר הצהריים: עלי מוחמד, יונתן כהן, מתן חוזז, דן גלזר, שחר פיבן, עדן קארצב, עופרי ארד ואנתוני וארן. אם לא די בכך, העונה צצו הפתעות כמו תמיר עדי ושלום אדרי בבית”ר ירושלים ואף אילון אלמוג שמשתלב לאט לאט במכבי תל אביב.
אחת התופעות המעניינות ביותר היא המגמה להצמיח חלוצים זרים בלאומית, שכן החוק החדש מגביל את כמות הזרים לשחקן אחד ועוד צעיר שסיים גיל נוער. העונה ניתן לראות שרוב הקבוצות מעדיפות לשריין לפחות משבצת אחת של זר לעמדת החלוץ, במה שיכול לייצר עבורן נכס איכותי. רגע לפני שחוזרים מפגרת השזרוע, הכירו את ששת החלוצים בעלי הפוטנציאל הגדול ביותר להשתלב בליגה העל בעתיד הקרוב.
רזומה: טולוז (צרפת), לוזנאק (צרפת), וריה (בולגריה), לבסקי סופיה (בולגריה), צ'רנו מורה וארנה (בולגריה).
עונות בקבוצה: עונה שנייה.
2018/19: 13 שערים בליגה.
2019/20: שישה שערים בכל המסגרות.
פוטנציאל: אמנם סוקונה הוא המבוגר ברשימה וכבר נמצא בגיל שבו הוא אמור להיות בשיא הקריירה, אך באותה המידה הוא כנראה הסקורר הבשל ביותר לליגת העל ועוד יכול להתברר כבינגו עבור הרבה קבוצות. מבין כל הרשימה, הצרפתי הוא החלוץ השלם ביותר בשל הסגנון המודרני שמאפיין אותו: יודע את עבודת החלוץ הבודד שכוללת פינוי שטחים לקשרים ושחקני כנף ונכנס לרחבה גם מהאגפים. מפתח מרכזי בסגנון המשחק של הפועל פתח תקווה הוא היכולת של סוקונה להשתחרר משחקני הגנה בעזרת תנועות גוף חדות וזריזות ושימוש בכתפיים חזקות.
סוקונה גילה תכונה נוספת כאשר בניצחון על הפועל עכו (1:3) כבש את שער השוויון בבעיטה חופשית מ-20 מטרים לחיבורים רגע אחרי שסחט בעצמו את העבירה סמוך לרחבת ה-16. לא סתם כמה קבוצות בליגת העל כבר הביעו התעניינות ועדיין עוקבות אחרי החלוץ הצרפתי.
קשר הפועל פ”ת בעונה שעברה והפועל רמה”ש כיום, דניאל שוורצבוים, אמר: “בפן המקצועי, אני באמת חושב שאמאדו חלוץ מצוין והוא בכמה רמות מעל הליגה הלאומית, זה בטוח. הוא גם הראה את זה בשערים שכבש ובבישולים. אמאדו חלוץ שעובד חזק מאוד במגרש, לוחץ ומחלץ הרבה כדורים וזה מאוד עזר לי כשחקן ששיחק איתו. היה לי איתו חיבור טוב, כבר למדתי להכיר אותו ולתת לו כדורים לאזורים שרצה. מדובר במקצוען ברמה גבוהה שעובד מאוד קשה ופשוט לא מפסיק להתאמן במגרש ובחדר הכושר. מעבר לזה, הוא בן אדם מדהים, חיובי, מנסה לעזור לחברים שלו במגרש ובחוץ. הפכנו להיות חברים מאוד טובים במהלך העונה שעברה, הוא אפילו הגיע אליי לארוחת שישי עם אשתו והילד”.
רזומה: כדורגל חובבני בניגריה, הפועל קטמון נוער, מכבי ת”א נוער (השאלה עם אופציה שלא מומשה), הפועל קטמון (בוגרים).
עונות בקבוצה: עונה שנייה בבוגרים.
2017/18 (הפועל קטמון נוער): שמונה שערים, (מכבי ת”א נוער – השאלה) – 14 שערים.
2018/19: הפועל קטמון – 11 שערים בכל המסגרות (זכייה בגביע הטוטו).
2019/20: 11 שערים בכל המסגרות.
פוטנציאל: החלוץ הניגרי הוא הסחורה החמה והיקרה ביותר בליגה הלאומית ונדמה שהקבוצות הגדולות שלוטשות עיניים יצטרכו להשקיע מאמצים רבים במשא ומתן מול שי אהרון והנהלת קטמון כדי שישתכנעו למכור תמורת הסכום הנכון. רוב שחקני ההגנה בליגה (אם לא כולם) פשוט לא מצליחים להיאבק פיזית מול אגדה ולכן היתרון המיוחד שלו הוא שמירת הכדור. בין היתר, יכולת ההתמקמות שלו ברחבה היא זו שמעמידה אותו עם עשרה שערים ב-11 מחזורים.
בניצחון 0:1 על הפועל אום אל פאחם בחוץ כבש אגדה את שער הניצחון בצורה שמסמלת את האיכויות הבולטות ביותר שלו כאשר רדף במהירות אחרי בלם היריבה נדב מוניס ובסופו של דבר השיג אותו, ניער אותו בפיזיות מהכדור וגלגל פנימה.
ליאור זדה, מי שאימן את אגדה בבוגרים של הפועל קטמון, סיפר: “אגדה זה שיעור בזרים. כשהוא הגיע לנוער שלנו, הוא התאמן עם הבוגרים ובחודש הראשון לא הרגשנו אותו, כאילו הוא לא קיים. אחרי תקופת זמן שהוא קצת השתחרר ועשינו משחק אימון נגד הנוער, כולם הסתכלו אחד על השני והבינו שהגיע לכאן מישהו ברמה אחרת. הוא ילד מקסים מאוד, אינטליגנט, ביישן וצנוע. ווילי לומד מהר ומיישם מהר. מדובר בגולר אדיר ובעיקר חזק בצורה מטורפת בגוף. לי אין בכלל ספק שהוא יגיע רחוק, והדגש הוא על רחוק מאוד”.
רזומה: ברקום צ'לסי (גאנה), אסאנטה קוטוקו (גאנה), דינמו ברסט (בלארוס), טאוטה דורס (אלבניה).
עונות בקבוצה: ראשונה.
2019/20: שלושה שערים בליגה.
פוטנציאל: בדומה לסוקונה, ממנו קטן בשנה, אמאדו חייב להצדיק את הגעתו לישראל בזמן הקרוב על מנת לעשות את קפיצת המדרגה. החלוץ הגנאי אולי כבש רק צמד שערים העונה נגד בני לוד, אך מהסיבות הבאות הוא נמצא ברשימה: 1.88 מטרים שמדמים חלוץ רחבה טיפוסי, מהסוג הישן, אך משחק ביעילות – נותן לחבריו לקבוצה מרווח נשימה כשהכדור בחזקתו, בעל יתרון גובה על רוב הבלמים בליגה ואם נוסיף את משחק הראש (אחד משני הכיבושים בנגיחה) נקבל חלוץ שיכול להתאים להרבה קבוצות קטנות בליגת העל שמתקשות לתת קונטרה להגנות של הגדולות.
איסמעיל עאמר, מי שאימן את מ.ס. כפר קאסם כשהחתימה את החלוץ הגנאי, אמר: “לאטיף הוא כישרון שחבל על הזמן. הוא הוכיח את עצמו בליגה האלבנית, הבקיע הרבה שערים במהלך השנתיים ששיחק שם. זו ליגה חזקה של עשר קבוצות. הוא חזק, פיזי, מהיר ויש לו טכניקה טובה. אמנם הוא עדיין לא השתלב כמו שצריך בכפר קאסם ונתן את מה שמצופה ממנו, אבל יש לו הרבה מה לתת. למרות שיש לו עד כה רק שני שערים, הוא מסוגל לתת הרבה יותר. אתה יודע איך זה, לפעמים שחקנים לא משתלבים בצורה מהירה אך יש לו הרבה איכויות ואני מאמין שבעתיד הוא ישפר את ההבנה והתיאום עם חבריו לקבוצה”.
רזומה: אוניברסיטריו (פנמה), מכבי תל אביב (נוער).
פוטנציאל: את העונה פתח גררו כשחקן מחליף ונדמה שבקבוצת הבת של מכבי תל אביב לוקחים איתו את הזמן, שכן החל לפתוח בהרכב רק מהמחזור השישי. למרות ההשתלבות ההדרגתית, החלוץ הפנמי הספיק לכבוש במחזור הפתיחה נגד הפועל רמה”ש, בניצחון המפתיע על ראשל”צ ובעילוט מול מכבי אחי נצרת.
היתרון הגדול של גררו הוא היכולת שלו להפוך מצב שבו הוא נמצא עם הגב לשער לסיטואציה בה הוא מגיע עם הפנים לשער, אז הוא יותר מסוכן ויכול להשתמש במהירות ובניידות שלו, שכן הדריבל שלו מסתמן כמוצלח ומאפשר לו לשחק בעמדות הכנף בעת הצורך. מה שנקרא – החלוץ המודרני המושלם. אם המועדון הצהוב מליגת העל מתכוון לתת צ’אנס לזר צעיר שהיא מנחיתה בארץ, הרי שהפנמי הצעיר בהחלט עשוי להיות זה שמסוגל לקחת את ההזדמנות. לפני כחודש גררו השתמש בכל התכונות המצוינות לעיל בכדי לסחוט שני פנדלים מהגנת בני סכנין (משחק שנגמר ב-1:1). לפני שבועיים מצא את הרשת מול אחי נצרת.
גיא צרפתי, שאימן את גררו בעונה שעברה במדי הנוער של מכבי תל אביב, סיפר עליו: “מדובר בשחקן מוכשר וילד טוב. באופן אישי, אני מאוד מאמין ביכולות שלו. יש לו אופי של שחקן שיכול לשחק ברמות הגבוהות. יש לו אופי של שחקן בוגר שלא מתרגש ממעמדים גדולים, אלא להיפך – זה גורם לו להוציא מעצמו את המקסימום. אני יכול לספר שבשבועות הראשונים היה לו קשה מאוד והוא היה בא לאימונים בבוקר עייף, לא הבנתי למה. חקרתי קצת והבנתי שהוא מדבר עם אמא שלו בפנמה בלילה ואלו שעות הפוכות, לכן הוא היה קם ב-01:00 בלילה כדי לדבר איתה ואז חוזר לישון. סידרנו את העניין שידבר איתה בשעות נכונות והוא התחיל להתאמן ולשחק טוב יותר”.
פוטנציאל: הגנאי, שחתם בשורות מכבי תל אביב בחודש יוני האחרון והושאל ישירות לקבוצת הבת מהלאומית, עדיין נמצא בעיצומו של תהליך התאקלמות בקבוצה, אך בינתיים הוא מקבל קרדיט גדול כאשר פתח בתשעה משחקים בהם כבש שער אחד בלבד. אם אתם תוהים מדוע אוקרקו מקבל דקות רבות למרות התמורה הדלה (כרגע), היא מהסיבה שסגנון המשחק שלו משרת את השיטה הקבוצתית אותה מנחילים מהמועדון הצהוב לקבוצת המשנה – לחץ בחצי המגרש של היריבה ועבודה טקטית רבה מצד החלק ההתקפי. אוקרקו מתאפיין ברגליים ארוכות וצעדים גדולים במה שעוזר לו להטריד את הגנות היריבה. אוקרקו החל את העונה בעמדת החלוץ המרכזי אך עם הזמן הוסט לכנף בשל כניסתו של גררו להרכב, אך בכל מקרה הוא חייב לשפר את קבלת ההחלטות שלו, שהיא המפתח הגדול ביותר למספרים שהוא צריך לתת.
רזומה: גדל במחלקת הנוער של בני סכנין.
עונות בקבוצה: רביעית בקבוצת הבוגרים.
2019/20: חמישה שערים בכל המסגרות.
פוטנציאל: לא מדובר בחלוץ מהיר בצורה יוצאת דופן או זריז. תוצר מחלקת הנוער של בני סכנין הוא פיבוט שמשחק עמוק בתוך הרחבה, בעל משחק גב משובח וחזק. אף על פי שלא מדובר באתלט יוצא דופן, לחלוץ הצעיר יש תנועות אלכסוניות נהדרות שגורמות לתחבולות בין בלמים ומגנים. בעונה שעברה מאזנו של חלאילה בליגת העל נשאר עקר ללא שערים ובעונה הנוכחית יש לו במה טובה יותר לפרוץ, שכן היורדת הטרייה כבר מחזיקה בו כנכס עתידי.
מי שאימן בעבר את חלאילה בקבוצת הבוגרים של סכנין היה אלדד שביט, שסיפר עליו: “אוסאמה היה מלך שערי ליגת העל לנוער לפני שנתיים, אז הבקיע בסביבות ה-20 שערים. זה אומר שיש בו את היכולות להביא מספרים, גם העונה הוא הספיק לכבוש חמישה ובישל מספר זהה לפחות. אני גם חושב שבינתיים הוא לא מפיק מעצמו את מה שהוא יכול. הוא כבר חלוץ מצוין, אבל ברגע שהוא יכניס עבודת כוח, לדעתי זה יטיס אותו קדימה. יש לו לאן להשתפר אם ייכנס למסלול נכון”.
“כרגע הוא מתופקד על הקו אבל הוא 9 אמיתי, חלוץ רחבה עם תנועה טובה לעומק וגם יודע לייצר מצבים. אמנם אוסאמה צריך לשפר את הפן הפיזי, אך אין לי ספק שמהטובים בארץ בשנתון שלו. בפן האישי מדובר בבחור שקט יחסית ומופנם, אהוב ואהוד שמאוד אוהבים להיות בסביבתו. אם יש מועדונים שלוטשים עיניים ורוצים לקחת שחקן שאפשר לקדם שלב אחד קדימה אז זה השחקן. יכול להיות שאם ייצא מהסביבה הטבעית שלו זה יעשה לו טוב”.